Экскурсія “Беларуская хатка”

**Мэта:**

 – наведванне хаткі ў этнаграфічным музеі “Спадчына”. Знаёмства з абрадамі, звычаямі і павер’ямі беларусаў;

 – выяўленне асаблівасцей інтэр’ера беларускай хаты;

 – садзейнічаць выхаванню і стымуляванню цікавасці да гісторыі Беларусі, павагі і любові да сваіх родных, да свайго дома;

 – садзейнічаць выхаванню эстэтычнага густу

**Месца правядзення:** школьны гісторыка- этнаграфічны музей “Спадчына”.

Эпіграф:

*І зімой халоднаю*

*Ты не станеш нам чужою,*

*Хата наша родная,*

*Хата з матчынай душою.*

 *Гучыць мелодыя песні “Мой родны кут”, словы Я. Коласа, музыка І. Лучанка.*

 *Экскурсаводы апрануты ў беларускае народнае адзенне. На фоне музыкі вядуць размову 2 экскурсаводы*

**1-ы эксурсавод.** Мы пазнаёмімся з беларускай хаткай. Даведаемся, як жылі нашы продкі, у што верылі, што рабілі, каб хата была прыгожай і ўтульнай. Усё багацце прыкмет, павер’яў, звычаяў, абрадавых дзеянняў улічваў кожны селянін, які збіраўся збудаваць новую хату.

 **2-і экскурсавод.** А што, можа і месца для хаты людзі сабе выбіралі?

 **1-ы экскурсавод.** Так, на Беларусі існавала шмат спосабаў, магічных прыёмаў, якімі карысталіся сяляне пры выбары месца пад хату. Аблюбаваўшы нейкую мясціну, ставілі на тым месцы чыгунок з павуком: калі за ноч ён пачынаў “ткаць кросны”, то лічылася, што месца пад хату выбрана добрае. Шырока бытавала і такое павер’е: калі ў пасудзіне з мёдам, пакінутым на абраным месцы ў выкапанай ямцы на ноч, пад раніцу з’яўляліся мурашы, месца лічылася ўдалым.

 **2-і экскурсавод.** Скажы, калі ласка, а дзе нельга было будаваць новую хату?

 **1-ы экскурсавод.** У народным штодзённым жыцці шырока бытавала перакананне, што нельга будавацца на спрэчнай дзялянцы зямлі, бо будуць пакліканы праклёны таго, хто спрачаўся і прайграў. Ніколі не ставілі нашы продкі хату там, дзе былі знойдзены чалавечыя косці, а таксама там, дзе хто-небудзь пасек сякерай нагу ці руку, парэзаўся нажом, сярпом, касой.

**2-і экскурсавод.**

 – З чаго будавалі хаты?

 – Як выбіралі дрэвы для будаўніцтва?

 **1-ы экскурсавод.**  Будаўніцтва пачыналася з выбару месца і адпаведных матэрыялаў. Дрэва на будоўлю, лічылася, лепш за ўсё ссякаць тады, калі месяц знаходзіцца ў сваёй апошняй квадры, тады яно будзе трывалым. Людзі меркавалі: нельга на пабудовы браць вывернутае непагадаю дрэва, бо яго чорт для сябе вывернуў і разам з дрэвам можа перасяліцца ў новую хату.

 **2-і экскурсавод.** Мне дзядуля апавядаў, што нельга было ўжываць тое дрэва, што завісала на другім, бо хутка такі будынак згарыць. Вопытны селянін ніколі не браў для будаўніцтва рыплівага дрэва, бо ў збудаванай з яго хаце людзі будуць паміраць. Самымі спрыяльнымі месяцамі нарыхтоўкі драўніны лічыліся сакавік і красавік, таму што веснавы сок рабіў дрэва мацнейшым.

 **1-ы экскурсавод.** Перад вамі хата, у якой жылі нашы продкі прыкладна 100 гадоў таму назад. Як бачыце, зроблена яна з драўляных бярвёнаў. Паміж бярвёнамі ў пазы закладваўся мох, каб было цяплей.

 **2-і экскурсавод.** Вельмі важна правільна нарыхтаваць мох. Гаспадар мусіў пайсці ў панядзелак у лес, наскубці вялікую жменю моху і пакласці на чыстай зямлі. Тое ж самае зрабіць у аўторак, сераду, пятніцу, суботу, Падышоўшы ж у нядзелю да тых кучак і падняўшы кожную, глядзеў, пад якою з іх не было мошак, чарвякоў. Толькі ў той дзень тыдня, калі нарвана гэтая кучка, можна было рыхтаваць мох для будаўніцтва. Спадзяваліся, што ў хаце не завядуцца казюркі (па-мясцоваму “кузакі”).

 **1-ы экскурсавод.** З цягам часу бярвёны псаваліся ад дажджу, снегу і старэлі: хата асядала, станавілася нізенькаю. Пажылыя людзі гаварылі: “Хата “ўрастае ў зямлю”. На столь зверху насыпалі кастрыцу, апілкі.

 Паводле народных уяўленняў, на падмурак нельга было браць каменне з могілак, бо ўвесь час будуць непрыемнасці. Вакол хаты, калі яна стаяла на зямлі, часта рабілася прызба – невысокі земляны насып, умацаваны дошкамі. Прастора паміж дошкамі і сцяною засыпалася зямлёю.

 Адгадайце загадку: “Поле шкляное, а межы дрывяныя?” *(Адказы гледачоў).*

 Правільна, гэта вокны. Рабіліся вокны малымі, каб больш захоўваць цяпло ў хаце. Ды і шкло было дарагое. Вокны без дубальтаў. А гэта аканіцы. Яны засцерагалі хату зімой ад снягоў і вятроў.

 Звернем увагу на страху. Яна зроблена з кулявой саломы. Крылі саломай па-рознаму: коласам уніз. (Такі спосаб называўся пад колас). І камлём уніз. (Такі спосаб называўся пад стрыхарку). Страха трымалася 6-7 гадоў. Наша хата пакрыта якраз пад стрыхарку.

**2-і вядучы.**  Мы зараз пераступім парог хаты. А ці ведаеце вы, паважаныя госці, навошта ў хаце парог? *(Адказы гледачоў).*

 “Ад парога хату не мятуць”, – вучыць народная мудрасць. З парогам звязана мноства народных звычаяў, абрадаў і прыкмет. Парог лічыўся ў народзе месцам, дзе жывуць душы продкаў, якія могуць уплываць на людзей, на іх здароўе, заможнасць, узаемаадносіны з іншымі людзьмі. Найбольш вядомы з іх – рытуальнае сядзенне перад парогам напярэдадні паездкі, падарожжа. Абавязкова трэба памаўчаць. Гэта сімвалізавала далучэнне да свету продкаў-нябожчыкаў. Вядома прыкмета, якая забараняе вітацца праз парог, бо гэта можа прывесці да спрэчкі, напаразумення паміж людзьмі.

 “Беларусачка” запрашае нас у хату.

 **1-ы вядучы.** Як бачыце, у хаце няма перагародак. Яе не дзеляць на кухню, залу, спальню. Усё ў адным памяшканні. Ды і мэблі ў хаце нямнога.

Адгадайце загадку:

 Яна галодная –

 Хата халодная –

 Яна пад’ела –

 У хаце пацяплела.

 *(Адказы гледачоў.)*

 Так, гэта печ.

 – А што такое печ?

 – Як селянін выкарыстоўваў яе?

 – Дзе знаходзіўся качарэжнік?

 Ёсць такі выраз – танцаваць ад печы. Печ – гэта цеплыня. Печ – гэта здароўе. Печ – гэта гарачая, смачная ежа. Печы былі розныя па памеру: як вялікія і простыя, так і меншыя, з рознымі выступамі.

 Важнае месца ў хаце належыць печы. Яе складваў са звычайнай цэглы пячнік-самавучка. Гаспадыня бяліла печку мелам. А калі паяўлялася шчыліна ў печы, то замазвала глінаю. Ад гэтага печ з цягам часу траціла свой першапачатковы выгляд.

 Ставілі яе заўсёды ў куце, пелюсцю да акна, каб было відаць, як накладваць дровы, даставаць і ставіць гаршкі, калі печ не паліцца.

 Печ мае под, на якім паляць дровы і гатуюць ежу, а зверху паднябенне. Пелюсць (вусце) закрывалася засланкай, калі печ не палілася. У пярэдняй частцы быў дымаход і прыпек. У правым вугле прыпеку знаходзілася ямка, куды выграбалі вуголле і засыпалі яго попелам. Вуголле захоўвалася доўга. Калі патрэбна, яго разграбалі, раздувалі новы агонь. Калі сваё вуголле затухала, хадзілі пазычыць агню (вугольчыкі ў якім-небудзь чарапку). Звычайна з вуголлем беглі хутка назад, каб нязгасла. З таго часу засталася прымаўка: “Прыйшоў, як агню пазычыць”. Так гавораць аб людзях, якія прыходзяць да суседзяў і хуценька спяшаюцца назад.

 **2-і вядучы.** Скажы, калі ласка, як продкі адносіліся да печы?

**1-ы вядучы**. Да печы нашы продкі адносіліся як да жывой істоты. Забаранялася ўжываць “у яе прысутнасці” грубыя або непрыстойныя словы: “Няможна гэтак казаць, бо печ у хаце”, “Сказаў бы, ды печ у хаце”. Сваты, збіраючыся ісці сватаць дзяўчыну, дакраналіся да печы ў сваім доме, “каб быў лад”. Прыйшоўшы ў хату будучай нявесты, яны перш за ўсё набліжаліся да печы і ціхенька звярталіся да яе: “Печ, печ, памажы!”. Пасля віталіся з гаспадарамі: садзіліся на лаву і пачыналі гаворку.

 На прыпеку ставіліся збаны з малаком, калі патрэбна было яго сквасіць. Пад прыпекам была ніша, якая так і называлася “падпрыпек”. У падпрыпеку захоўвалася чыстая пасуда: міскі, лыжкі, збаны. Падпрыпек выконваў ролю кухоннага шкафчыка. Яго стараліся завесіць занавескай. У самым нізе печы знаходзіўся падпечак. Зімой там захоўвалі курэй. Некалькі разоў на дзень іх выпускалі пакарміць і пагуляць, а потым зноў заганялі. Падпечак вымяталі і засыпалі жоўтым пяском.

 Такая печ называлася рускай або хлебнай (па-мясцоваму “хлябовай”). У такіх печах нашы прабабулі самі выпякалі хлеб. У невялікай дзежцы ставілі рошчыну. У яе дабаўлялі варанай тоўчанай бульбы, каб хлеб быў мяккі і пульхны. Потым цеста ў дзяжы ставілі на цёплую печ на 1-2 гадзіны, каб яно падышло. Вось печ выпалена, з яе выграбаюць вуголле, попел вымятаюць мокрым венікам. Жанчына змочанымі ў вадзе рукамі абгладжвае круглыя боханы. Потым кладзе іх на драўляную лапату (*паказвае*), засланую аерам або кляновымі лістамі.

Нарэшце боханы ўсе ў печы. Зачыняецца засланка, хлеб пячэцца. А каб хлеб не засох і не падгарэў гаспадыня паглядае за ім. Нават калі-нікалі ліне ў печ з паўкубка вады.

Надыходзіць урачысты момант: хлеб дастаюць з печы, кладуць на ільняныя ручнікі, зверху змочваюць вадой і накрываюць ручнікамі.

 А па хаце плыве прыемны пах свежага хлеба. Пах працы хлебароба, якія кармілі і цяпер кормяць нас. Ім мы павінны аддаваць нізкі паклон.

 Да хлеба, як і да працы на полі, беларусы ставіліся вельмі дбайна. Хлеб шанавалі і верылі ў яго цудадзейную сілу. Вельмі смачны хлеб, ды яшчэ з маслам. Вось перад вамі бойка, у якой білі масла.

 Палілі печ звычайна раніцай. Тады гатавалі снеданне, а на гарачы ток ставілі гаршкі са стравай на абед: капуста, тушаная бульба, каша з ячменных круп… Ежа заставалася гарачай увесь дзень. Вячэру, калі не заставалася ежа з абеду, гатавалі ў ямцы на трыножцы, каб эканоміць дровы. На печы было цёпла. Там спалі, залазілі пагрэцца, лячыліся ад прастуды, радыкуліту і іншых хвароб, сушылі яблыкі, грушы... Гэта было месца, дзе бабулі і дзядулі расказвалі казкі і розныя гісторыі сваім унукам. На печы збіралася ўся сям’я. Часцей а шэрай гадзіне.

Як бачыце, роля печы была вялікая. Яна абагравала памяшканне, у ёй гатавалі ежу і пяклі хлеб, падпрыпек быў своеасаблівым кухонным шкафчыкам, падпечак – зімовым курнікам, а печ збірала і аб’ядноўвала сям’ю. Часам ля печы рабілі ляжанку, месца для дзённага адпачынку і спання.

 Каля печы знаходзіліся ўсе прылады, патрэбныя гаспадыні. З аднаго боку вісела або стаяла на калодцы вядро вады з кубкам. У качарэжніку вілы (ухваты), качарга, памяло, венік. Над вусцем печы, пад столлю, замацоўвалася жэрдка (перасоўка), на якой сушылі адзенне, тканіну.

 На сцяне вісіць паліца са скарачом. У ёй дзенцы (па-мясцоваму “ дэнкі”), таркі (па-мясцоваму “цёркі”), прыправы. На палічцы прымацаваны апалонік. На лаўцы стаіць невялічкая начовачка (па-мясцоваму “блінніца”) з вялікай драўлянай лыжкай, у якой гаспадыня расчыняла бліны. Тут макацёр з качалкай. Гэта пасудзіна служыла для расцірання маку і іншых прадуктаў.

**Эксурсавод 2**. Некалі дзяцей ставілі ў кут – каралі за свавольства і іншыя правіны. Але ёсць у вясковай хаце кут, дзе пасядзець лічыцца за вялікі гонар. Покуць – так называецца гэта пачэснае, найбольш шаноўнае месца ў хаце, гэта куточак храма ў хаце, не забытай Богам. Уверсе, пад столлю, вісяць абразы. У хатцы музея – абраз Святой Барбары, прынесены ў 80-ыя гады ХХ стагоддзя Фаінай Стэфанаўнай Войшніс. Абраз Маткі Боскай Вастрамбрамскай, Маткі Боскай Міласэрнай, абраз Святой сям’і (радзіны) прынялі ў дар ад настаўніцы рускай мовы і літаратуры Валянціны Казіміраўны Міклашэвіч. А вось гэты прыгожы абраз – абраз Божай міласэрнасці, на якім напісана “Езу, спадзяюся на цябе” падарыў на Дзень настаўніка 6 кастрычніка 2013 года ксёндз-пробашч Забалацкай парафіі Генрык Яблонскі.

Абразы маўклівай малітваю асвячаюць хату і жыццё людзей у гэтай хаце, на ўсёй сядзібе.

Людзі былі вельмі набожныя. Маліліся не толькі рана і вечарам, але кожны раз перад ядой і пасля яды. Дзякавалі богу, што не пакінуў іх без ежы.

А цяпер, пасля падказкі, лёгкая загадка:

Бог жыве на небе,

Бог жыве ў касцёле і царкве.

А ў вясковай хаце

Дзе Ён, Бог, жыве?

 *(Адказы гледачоў.)*

 Так, у покуце. Покуць прыгожа ўбіраецца. На абразы гаспадыня вешае ўзорныя ручнікі-набожнікі. І зімою тут залацяцца галінкі асвечанай вярбы, пучкі жытнёвых каласоў і траў. За абразамі трымаюць бутэлечку са свянцонай вадою, лекамі ад розных хвароб.

На покуце, пад абразом, стаіць снапок жыта. Стол нашага музея вялікі і зроблены з дзвюх дошак. За сталом збіралася сям’я для снедання, абеду, вячэры.

Елі з адной або дзвюх гліняных місак (з адной – дарослыя, з другой – дзеці), драўлянымі лыжкамі. Ежа была вельмі простай: вараная і тушаная бульба, зацірка, бліны (бульбяныя, пшанічныя, з грэцкай і нават гарохавай мукі), крупяная каша, крупнік з малаком, капуста ў сырым і вараным выглядзе.

На самым пачэсным месцы, за сталом, пад абразамі, садзіўся гаспадар (галоўны кармілец), каля яго старэйшыя сыны – памочнікі, далей астатнія члены сям’і.

Гаспадыня садзілася так, каб было зручна падаваць ежу, падыходзіць да печы.

 На стале знаходзіцца самавар, лыжкі, відэльцы, нож, келіх медны, кубак, вазы (плеценая з дроту і вязаная).

 – Што знаходзілася ля стала? *(Адказы гледачоў.)*

Ніжэй вокнаў уздоўж сцен (амаль па ўсёй іх даўжыні) уладкоўвалі шырокія лавы, якія сыходзіліся на покуці. Яны служылі за сто гадоў і былі для беларусаў свайго роду сямейнай рэліквіяй. У час наваселля лавы ўрачыста пераносіліся са старой хаты ў новую. Яны пакідаліся ў старой хаце ў тым выпадку, калі на іх паміраў хтосьці з членаў сям’і. На скрыжаванні лаў на покуці ставілі хлебную (па-мясцоваму “хлябовую”) дзяжу, прыкрытую чыстым ручніком, – сімвал дастатку і дабрабыту.

Ля стала стаялі і зэдлі, і табурэткі, і драўляныя крэслы. На іх садзіліся члены сям’і або суседзі, якія прыходзілі па справах, або проста пагаварыць, абмеркаваць навіны. Лавы звычайна стаялі на месцы, іх не часта рухалі. Калі лавы мелі прыгожа выразаныя пярылы, то іх называлі канапы. Зэдлі (услоны) перастаўляліся з месца на месца. Месца на лаве лічылася больш ганаровым. Госць мог бачыць аб адносінах да яго гаспадароў, гледзячы куды яго ўсаджвалі на лаву ці зэдаль. На лавах спалі. Пад імі захоўвалі розныя прадметы – інструменты, абутак.

 – На чым яшчэ спалі нашы продкі? (*Адказы гледачоў.)*

 У хаце было адно або некалькі ложкаў. Ложкі мелі пярылы і драўляную скрыню. У скрыні накладвалася салома, у больш заможных сем’ях сяннік (шыўся ён са зрэбніны і напіхаўся саломай). Салома закрывалася посцілкай, другой посцілкай засцілалі ложак і накрываліся. Цёплых коўдраў і чахлоў (падкоўдранікаў) у простых сялян не было. На зіму шылі коўдру з дзвюх посцілак, знізу белай, зверху каляровай. Паміж імі клалі кудзелю і перашывалі вялікай іголкай – саржаткай – льнянымі ніткамі. Коўдра служыла ўсю зіму. Вясной яе паролі, кудзелю выкідвалі, а посцілкі мылі, каб восенню пашыць новую коўдру. На ложку – падушкі (вялікая і малая) з вышытымі навалачкамі.

 На ложках спалі гаспадар з гаспадыняй і дарослыя члены сям’і. Для маленькіх дзетак-немаўлятак каля ложка вешалася плеценая калыска. Яе гаспадыня магла калыхаць нагой, калі рукамі, калі што-небудзь рабіла або проста штурхаць. Яна плавала ў хаце, як чароўная лодка.

 Зверху абвешвалі калыску старым абрусам, посцілкай, каб не заляталі мухі. Калі адкрывалі дзверы, каб халоднае паветра не даходзіла да дзіцяці.

Сем’і былі вялікія. Дзетак у сям’і было 5-6-8, як спявалася ў песні:

Ані міскі, ані лыжкі

Ой-ёй-ёй.

Павесілі тры калыскі,

Ой, Божа ж, мой.

 Пад ветразем калыханкі плыла калыска ў светлы сон, і дзіця спакойна, без плачу, засынала.

 Рабілі калыскі і на ножках, падбітых паўкруглымі брускамі. Маці ставіла такую калыску каля свайго ложка, і калі дзіця ўночы часам прачыналася, ціха калыхала, не ўстаючы з пасцелі. Глядзела, каб на мілы тварык не падала месячнае святло, бо ведала прыкмету: падсвеціць дзіця месяц – яно доўга не будзе спаць.

 У нашай хатцы калыска зусім простая. Напэўна, з пруцікаў зрабіў яе сам гаспадар. Лічылася, што нельга гушкаць пустую калыску – дзіця спаць дрэнна будзе.

 У хатцы музея бачым некалькі жалезных прасаў, якіх у нашых мясцінах называюць жалязка. У жалязка накладваліся гарачыя вуглі, раздувалі іх і прасавалі самыя лепшыя рэчы. Даматканае адзенне валкавалі. Для гэтага выкарыстоўвалі валак і качалку *(дэманстрацыя).*

 Асвятлялася хата ў больш заможных сем’ях керасінавай лямпай. У асноўным жа карысталіся газоўкай, лучынай. Аб лучыне была такая загадка: “Прыгожанькі дзедзя на дошчачцы едзе. Даязджае да канца, пасылае пасланца”.

 Гаспадыня старалася ўпрыгожыць быт сям’і. На вокнах мы бачым фіранкі з паперы. Іх называлі выцінанкамі. На паліцы вісяць карункі. Яны зроблены з ільняных нітак, выбелены. Паглядзіце, які прыгожы ўзор: пеўнікі, а паміж імі букеты! Унізе паліцы – скарачы. На покуці вісіць прыгожы ручнік. На лямпе – абажур, які зроблены кручком. На сценах макаткі (вышыўкі). Вось на гэтай у вяночку вышыты вельмі сімпатычныя коцікі. Гэтая вышыўка зроблена з дапамогай спецыяльнай іголкі. Нацягвалася на раму палатно, на левай старане макаткі рысаваўся ўзор. Потым спецыяльнай іголкай з ніткамі рабілася вышыўка. Прыгожы, пушысты малюнак аказваўся на правай старане. Тут вісіць макатка з вышытымі буслікамі. Гэта ўжо вышыўка ланцужком.

 Вось тут вы бачыце вышыўкі “Келіх на кнізе”, “Карзіна з клубніцамі”, “Вяночак з 5 кветак”, “Птушка на рабіне”, “Два галубкі на сучку”, “Дарожка ў выглядзе вянка”, вышыванкі-вугалкі, “Качка на возеры”, “Птушкі ў кветках”. Гэта вышыўка-навалачка, карціна “Рамонкі ў саганчыку”, пано з саломкі, аплікацыя “Чаромуха”. А таксама вязаныя і плеценыя вырабы.

 На сцяне – люстэрка, расчосніца з грабянямі. Тут размешчаны павукі з гірляндай кудзелі шэрага колеру і кутасоў.

**3-і экскурсавод.** Над ложкам мы бачым жэрдку. Яна служыла для таго, каб вешаць паўсядзеннае адзенне. Самыя лепшыя рэчы захоўвалі ў куфры.

Куфры былі вялікія, упрыгожваліся роспісамі і малюнкамі з дапамогай трафарэта, пераважалі раслінныя матывы, часцей блакітныя і зялёныя. У куфры было адведзена месца для ўпрыгажэнняў. Тут захоўвалі пярсцёнкі, завушніцы. Было ў куфры і аддзяленне, якое называлі прыскрынкам. Тут звычайна складвалася вопратка для пахавання. А яшчэ ў куфры дзяўчаты захоўвалі свой пасаг.

 Гэта значыць, яны пралі, ткалі, вязалі. Збіралі ў куфар посцілкі, ручнікі, адзенне, каб потым, калі выйдуць замуж і будуць мець маленькіх дзетак і мала часу, то маглі б некалькі гадоў гэтым скарбам карыстацца.

Нездарма У. Караткевіч пісаў: “Праз куфар – жыццё чалавечае”.

Шырокі, высокі, акованы куфар,

Малёваны вокал, з клямкаю са сталі,

Не ўстыдню б такому і на панскі хутар.

Куфар не замкнёны, бо ў нас не кралі.

У пахучым куфры важка ўсё ляжала,

што сама бабуля працай рук прыбрала.

Быццам водар з поля пранясло ля хаты,

так запахла лугам, чабаром і мятай.

 Л. Геніюш

 Куфры з’явіліся ў канцы ХIХ стагоддзя, а выйшлі з ужытку ў 40-50-ыя гады ХХ стагоддзя. Аднак і ў сённяшнія дні ў некаторых жыхароў нашай мясцовасці куфар стаіць на пачэсным месцы.

 У кутку хаткі толькі маленькі куфэрак.

 У нашым школьным музеі захоўваюцца мясцовыя строі: кірзавыя боты, туфлі, буркі, валёнкі (па-мясцоваму “вайлакі”), гумовікі (па-мясцоваму “сняговцы”), камашы (па-мясцоваму “румынкі”), лапці, паясы, спадніцы і андаракі, кашулі, блузкі, камізэлька, хусткі, фартухі, гарсэт, куртка (па-мясцоваму “сачак”), мужчынскі пінжак (па-мясцоваму “манарка”), рукавіцы, шапка-брыль. Кашулі і мужчынская, і жаночая белыя. Наогул, белы колер у беларусаў быў любімы. Жаночая кашуля з паліткамі (са “зморшчынамі”). Кашулю насілі ў любым узросце, у будні і святы, пры любым сямейным і сацыяльным становішчы.

 Мужчыны насілі кашулю паверх портак (нагавіц), падпярэзвалі поясам, жанчыны запраўлялі ў андарак кашулю і запіналі фартухом.

 Фартух – паясная адзежына, якую надзявалі на спадніцу, састаўная частка народнага касцюма беларускіх жанчын.

З першага дзесяцігоддзя ХХ стагоддзя нашы жанчыны насілі святочныя блузкі і паўсядзённыя кафтанікі. Іх шылі з фабрычнай тканіны, шырокія і прыталеныя, з каўняром ці з дэкольтам. Арнамент вышыты і крыжыкам, і гладдзю.

 Вось перад вамі аднатонны (аднакаляровы) андарак *(паказвае)*. Ён з шарсцяной тканіны, фіялетавага колеру. Пашыты з чатырох прамавугольных кавалкаў (полак) тканіны.

 Спадніца зялёнага колеру пашыта з трапецападобных дэталяў (кліноў). А гэта спадніца ў “клетку”.

 Безрукаўка (гарсэт) спераду зашпільваліся на гузікі (вельмі рэдка на аплюкі “гаплікі”). Паясы выраблялі з суконных і паўсуконных нітак рознага колеру. Канцы пояса ўпрыгожаны рознакаляровымі кутасамі.

Сачак (куртка) – кароткае суконае адзенне мужчын і жанчын, з рукавамі, адкладным каўняром. Зашпільвалася на гузікі.

 Лапці – сялянскі абутак, плецены з лыка, лазовай кары, бяросты ці пянькі – канапляных вяровачак. Лыка – палоскі кары – дралі найчасцей з маладой ліпы, сушылі ў клеці або на гарышчы хаты. Потым, каб лыка не ламалася, яго размочвалі ў цёплай вадзе і плялі лапці. Плялі на драўлянай калодцы. Вузкія палоскі лыка шчыльна падганялі адна да адной. Па баках пакідалі пелі-вушкі, у якіх зацягвалі аборы – вяроўчатыя ці раменныя шнуркі. Аборамі лапці прывязвалі да ног. А на ногі накручвалі палатняныя анучы, зімою – суконкі, каб было цяплей.

 Адгадайце загадку: “У ліпавым карытцы жывое варушыцца”. *(Адказы гледачоў.)*

Правільна, гэта – нага ў лапці.

 Абрус, настольнік – тканы, вязаны або плецены выраб, прызначаны для засцілання стала. Абавязковы атрыбут абраднасці беларусаў (уваходзіў у пасаг нявесты, ім накрывалі стол на святы).

 Ходнік засцілалі на падлогу ў больш заможных сем’ях.

 Ішоў час. Вырасталі з дзяўчынак таленавітыя працаўніцы-ткачыхі.У ручнікі і настольнікі, посцілкі і дываны ўпляталі яны блакіт нябёсаў беларускіх, краскі лугоў і лясоў, сінь рэкаў і азёраў.

 Асаблівай яркасцю фарбаў, прыгажосцю і прастатой выканання выдзяляліся суконныя посцілкі. “Ранняя вясёлка – ураджай у тры столкі”, – гаворыць народная прыказка.

 Мой лён і сны

 Кажа маці: – Ты зрэб’е аснуй:

 Яно болей патрэбнае ў хаце,

 А мне хочацца толькі вясну

 І палі свае родныя ткаці.

 Л.Геніюш. “Мой лён і сны”

 Ручнік – кавалак тканіны абрадавага, дэкаратыўнага і ўтылітарнага прызначэння. Набажніцы (набожнікі) – ручнікі для ўбрання жылля і абразоў, былі адным з неабходных абрадавых атрыбутаў у вясельным і пахавальна-памінальным абрадах. Уваходзілі ў пасаг нявесты. З’яўляліся неабходнай часткай падарункаў нявесты жаніху, сватам, родзічам жаніха. Ручнік перавязвалі чераз плячо важнейшым удзельнікам вяселля. Іх падсцілалі, як падножнік, на які станавіліся маладыя ў час царкоўнага вянчання, выкарыстоўвалі для абрадавага звязвання маладых, для абгортвання рук нявесты і жаніха ва ўрачыстыя моманты вяселля.

 На ручніку апускалі труну ў магілу, ручніком упрыгожвалі надмагільны крыж. Як знак жалобы, ручнік вывешвалі за акно на Дзяды.

 У час засухі, эпідэмій, вайны і іншых няшчасцяў жанчыны ўсяго сяла ткалі на працягу дня ці ночы абыдзённік. Узорысты ручнік – адзін з прадметаў, які найчасцей ахвяравалі як дар у царкву, касцёл, капліцу, на крыжы, што стаялі на дарогах.

 Ручнікі займалі таксама важнае месца ў каляндарных звычаях і абрадах. На Вадохрышча ручніком часта ўпрыгожвалі вадзяны крыж, на Сёмуху іх ахвяравалі бярозе як духу расліннасці, на Купалле разам з вянкамі з жывых кветак развешвалі на прыдарожныя крыжы, на Зажынках першы сноп абвязвалі стужкамі ці ручніком.

Ручніком аздаблялі разнастайныя па тэхніцы ўзорыстым натыканнем, вышыўкай, упрыгожвалі зубчастымі карункамі…

Трэба ведаць – сэрца просіць

Як дзядам, бацькам жылося …

Як сахой даўней аралі,

Як смыком зямлю бярлялі,

Як з сявалкі збожжа-зерне

Рассявалі чорнай жменяй

Трэба ведаць, што зазналі,

Як на пана працавалі…

Трэба ведаць, і пра тое,

Апраналі што? Якое…

 П. Броўка